Despatch | News24
’n Vrou wat glo van Despatch afkomstig is en blykbaar verskeie mense uit duisende rande bedrieg het, is in hegtenis geneem.
Die polisie het Debbie-Anne van Niekerk verlede Donderdag op aanklag van bedrog en dwarsboming van die gereg aangekeer. Sy het gister in die landdroshof op Uitenhage om borgtog aansoek gedoen.
Luidens die klagstaat het Van Niekerk tussen Mei 2016 en April 2017 die beweerde bedrog gepleeg waarin slagoffers R231 317 verloor het. Hoewel daar ook klaers in Port Elizabeth is, het Van Niekerk blykbaar grootliks tussen Uitenhage en Despatch “gewerk”.
Na bewering het sy aanlyn geadverteer dat sy kruideniers­ware, skoonmaakmiddels, sigarette, alkohol en doeke teen ’n verlaagde prys kan bekom en verkoop. Sy het ’n pryslys van goedere beskikbaar gestel en op betaling van die volle bedrag aangedring voordat ’n bestelling aanvaar is.
In sommige gevalle het Van Niekerk met ’n klant se eerste paar bestellings blykbaar die volle bestelling afgelewer. Daarna het sy glo slegs ’n gedeelte of niks van die bestelling afgelewer nie.
Verskeie verskonings en beloftes oor terugbetalings óf die aflewering van die goedere wat bestel is, is deur Van Niekerk gemaak.
Een van die verskonings wat gebruik is, is dat haar verskaffers, ene Darryl Tait en Imhran Pallay, met die goedere of die geld van die klante verdwyn het. Die klagstaat lui ook dat Van Niekerk selfoonnommers van Tait en Pallay aan haar klante verskaf het en op 31 Maart 2017 ’n strafregtelike saak by die Despatch-polisiekantoor teen Pallay aanhangig gemaak het.
Later is gevind dat Pallay se selfoonnommer in Van Niekerk se naam geregistreer is en dat sy dié boodskappe aan haarself gestuur het om Pallay se bestaan te bewys en die blaam van haar af weg te skuif.